स्वच्छ भारतÓ के अभियान चलत हावय। 14 नवम्बर ले 19 नवम्बर तक ये अभियान लइका मन बर बिसेस रूप ले चलाय गीस। जब ले ये अभियान चलत हावय तब ले सब सेलिब्रिटी मन अपन फोटो खिंचवावत हावयं। प्रधानमंत्री के सोच अउ काम के गति म बहुत अंतर हावय। जब प्रधानमंत्री अपन विचार रखीस अउ सफई के काम सुरु करीस तब बहुत जोस म काम सुरु होईस। ये काम जेन नौ झन मनखे ल करे बर कहिस वहू मन येला जिम्मेदारी ले करीन। हर मनखे अपन-अपन इस्तर ले येला करे बर सुरु करीन। फेर ये ह कतका दिन चलिस ये सोचे के बात आय। ये ह महाराष्ट्र म बने चलत हावय। गुजरात म बने चलत हावय। छत्तीसगढ़ अपन ढर्रा म चलत हावय। इहां कोनो ल फरक नई परे हावय। छत्तीसगढ़ के मनखे अपन सुर म रहिथे या फेर पक्छ के भार अउ विपक्छ के मार ल सहत रहिथे। कुल मिला के छत्तीसगढ़ में 'स्वच्छ भारतÓ के सफई अभियान के अता-पता नइए। देवारी के बेरा म अपन दुवारी साफ करके दूसर के दरवाजा म फटाका फोर के कचरा करत देखे गीस। कुछ घर म रात के बहार के कचरा साफ करत घलो देखे गीस। छत्तीसगढ़ के राजधानी रयपुर के पॉल कालोनी शंकर नगर म बहुत अच्छा बात ये होईस के हजारों के फटाका फोरे के बाद कागज म पटाय रद्दा ल रात के ही बहार के साफ करे गीस, बिहनिया ले पानी डार के बारूद के गंध ल दबाए गीस। ये काम कोनो नौकर नहीं स्वयं घर के मन करीन। आज एक करोड़पति मनखे के पूरा परिवार ये काम कर सकथे तब हर मनखे ल येखर बर सोचना चाही। देवारी के बेरा म सब जगह मोदी के 'स्वच्छ भारतÓ के बात होवत रहिस। सब ले दुख के बात के मोर दरवाजा म 2 इंच मोटा कागज पटाय रहिस हे। मैं फटाका नई फोरेंव फेर आजू-बाजू के मनखे मन मोर दरवाजा म फोर के कचरा करिन अउ खड़े होके 'स्वच्छ भारतÓ के बात करीन। पन्द्रह दिन तक कचरा वइसने रहिस। काबर के स्वच्छ भारत ऊपर भासन देवइया के प्रतिक्रिया देखत रहेंव। फेर अंत में मैं ह बहार के साफ करेंव। मोला तो रयपुर म जोन राजधानी आय उंहा कोनो भी सफई अभियान म कतका जागरिती आही तेन ल देखना हे। इस्कूल म सफई अभियान चलाना बहुत अच्छा बात आय। आंगनबाड़ी ले लेके इस्कूल तक लइकामन ल सफई सिखाना बहुत जरूरी हावय। लइका जब स्वयं अपन हाथ ले सफई करही तभे ओला ओखर महत्त समझ म आही। आंगनबाड़ी अउ प्राथमिक, माध्यमिक कक्छा मन म एक कचरा के डब्बा (डस्टबीन) रख के ओमा कचरा डारे के आदत डालना सफई के प्रथम कदम आय। येखर बाद हाथ धोके खाना खाना। दिसा पानी सही जगह म जाना। उपयोग करे के बाद पानी डालना। थूके बर एक निश्चित इस्थान के प्रयोग करना। कापी-पुस्तक सही जगह म रखना। साफ डरेस पहिर के आना। येखर ले कम से कम दैनिक जीवन म सफई के पाठ ल तो सिखही। इस्कूल के घेरा के अलावा इस्कूल के आस-पास ल साफ रखना। येखर बाद घर ल साफ रखे के सीख देना। नदी, तालाब के सफाई बर लइकामन ल गंदगी ल देखाय बर लेगना चाही, ओखर बाद ओखर परिणाम बताना चाही। एक पाठ के रूप म प्रायोगिक रूप ले लइका मन सफई सिखहीं। रेल के डिब्बा एक घर होथे ओला साफ रखना चाही। रेल्वे प्लेटफार्म म जगह नई राहय। तब जमीन के उपयोग सब बइठे बर अउ सुते बर घलो करथें, येला घलो साफ रखना चाही। पानी के उपयोग करे के बाद नल बंद कर देना चाही। पानी अउ बिजली के बचत करना चाही। इस्कूल म स्वच्छता अभियान के तहत गंदगी ल जाके देखाना चाही। ओखर दुस्परिणाम के जानकारी देना चाही तभे लइका के दिमाक म सफाई के महत्त ह जल्दी आही। पांच झन बहरी धर के एक जगह बाहरत हावयं अउ फोटो खिंचावत हावयं। येला देख के आम जनता इही समझथे के अरे ये तो सफई नोहय। सिरिफ दिखावा आय। वइसने आज छत्तीसगढ़ के जनता करत हावय। कई जगह ये काम लोगन मन जी-जान लगा के घलो करत हावय। बिना नाम अउ बिना फोटो के काम होवत हावय। आज ऐखरे जरूरत हावय। सुधा वर्मा
hne_Deva